[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.2.2008

COM(2008) 75 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων διοξειδίων του μαγγανίου καταγωγής Νότιας Αφρικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Λόγοι που υπαγορεύουν την πρόταση και στόχοι της Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 23ης Δεκεμβρίου 2005, («ο βασικός κανονισμός») στο πλαίσιο της διαδικασίας για τις εισαγωγές ορισμένων διοξειδίων του μαγγανίου (EMD) καταγωγής Νότιας Αφρικής. |

Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και προκύπτει από μια έρευνα που διεξήχθη σύμφωνα με τις ουσιαστικές και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα τον οποίο αφορά η πρόταση Κανονισμός (ΕΚ) αριθ. 1066/2007 της Επιτροπής για την επιβολή προσωρινού δασμού αντιντάμπινγκ στις εισαγωγές ορισμένων διοξειδίων του μαγγανίου καταγωγής Νότιας Αφρικής. |

Συνοχή με τις άλλες πολιτικές και στόχους της Ένωσης Άνευ αντικειμένου. |

Διαβουλεύσεις με τα ενδιαφερόμενα μέρη και εκτίμηση αντικτύπου |

Διαβούλευση με τα ενδιαφερόμενα μέρη |

Έχει ήδη δοθεί η δυνατότητα στους ενδιαφερομένους τους οποίους αφορά η παρούσα διαδικασία να υπερασπιστούν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρησιμοποίηση εμπειρογνωμοσύνης |

Δεν ήταν αναγκαία η προσφυγή σε εξωτερική εμπειρογνωμοσύνη. |

Εκτίμηση αντικτύπου Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση των επιπτώσεων, αλλά περιέχει διεξοδικό κατάλογο των όρων που πρέπει να εκτιμηθούν. |

Νομικά στοιχεία της πρότασης |

Συνοπτική παρουσίαση της προτεινόμενης δράσης Στις 21 Δεκεμβρίου 2006 η Επιτροπή κίνησε έρευνα αντιντάμπινγκ όσον αφορά τις εισαγωγές στην Κοινότητα ορισμένων διοξειδίων του μαγγανίου καταγωγής Νότιας Αφρικής. Με τον κανονισμό (ΕΚ) αριθ. 1066/2007, της 17ης Σεπτεμβρίου 2007, η Επιτροπή επέβαλε προσωρινό δασμό αντιντάμπινγκ σε αυτές τις εισαγωγές. Η συνημμένη πρόταση κανονισμού του Συμβουλίου βασίζεται στα οριστικά πορίσματα για την πρακτική ντάμπινγκ, τη ζημία, την αιτιώδη συνάφεια και το συμφέρον της Κοινότητας, τα οποία επιβεβαιώνουν τα προσωρινά πορίσματα, ενώ παράλληλα επιφέρει ορισμένες αλλαγές στον υπολογισμό του περιθωρίου ντάμπινγκ και, συνεπώς, του δασμού. Προτείνεται συνεπώς να εγκρίνει το Συμβούλιο τη συνημμένη πρόταση κανονισμού, που θα πρέπει να δημοσιευθεί στην Επίσημη Εφημερίδα το αργότερο μέχρι τις 14 Μαρτίου 2008. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η πρόταση υπάγεται στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: |

Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή νομικού μέσου |

Προτεινόμενη πράξη: κανονισμός. |

Άλλα μέσα δεν κρίνονται κατάλληλα για τους ακόλουθους λόγους: Ο προαναφερόμενος βασικός κανονισμός δεν προβλέπει εναλλακτικές επιλογές. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων διοξειδίων του μαγγανίου καταγωγής Νότιας Αφρικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 9,

την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΠΡΟΣΩΡΙΝΑ ΜΕΤΡΑ

(1) Η Επιτροπή, με τον κανονισμό (EΚ) αριθ. 1066/2007[2] (ο «προσωρινός κανονισμός»), επέβαλε προσωρινό δασμό αντιντάμπινγκ στις εισαγωγές ηλεκτρολυτικών διοξειδίων του μαγγανίου («EMD») (δηλαδή στα διοξείδια του μαγγανίου που έχουν παραχθεί με ηλεκτρολυτική μέθοδο) τα οποία δεν έχουν υποστεί θερμική επεξεργασία μετά την ηλεκτρολυτική διεργασία, που υπάγονται στον κωδικό ΣΟ ex 2820 10 00 (κωδικός TARIC 2820 10 00 10), καταγωγής Νότιας Αφρικής.

(2) Υπενθυμίζεται ότι, σύμφωνα με την αιτιολογική σκέψη 8 του προσωρινού κανονισμού, η έρευνα για την πρακτική ντάμπινγκ και τη ζημία κάλυψε την περίοδο από την 1η Οκτωβρίου 2005 έως την 30ή Σεπτεμβρίου 2006 («περίοδος έρευνας» ή «ΠΕ»). Η εξέταση των τάσεων που ήταν σημαντικές για την εκτίμηση της ζημίας κάλυψε την περίοδο από την 1η Ιανουαρίου 2002 έως το τέλος της περιόδου έρευνας («εξεταζόμενη περίοδος»).

B. ΜΕΤΑΓΕΝΕΣΤΕΡΗ ΔΙΑΔΙΚΑΣΙΑ

(3) Μετά την επιβολή προσωρινού δασμού αντιντάμπινγκ στις εισαγωγές ηλεκτρολυτικών διοξειδίων του μαγγανίου καταγωγής Νότιας Αφρικής, όλα τα ενδιαφερόμενα μέρη ενημερώθηκαν για τα πραγματικά περιστατικά και το σκεπτικό βάσει των οποίων επεβλήθησαν τα προσωρινά μέτρα. Στα ενδιαφερόμενα μέρη δόθηκε επίσης η ευκαιρία ακρόασης. Μερικά ενδιαφερόμενα μέρη υπέβαλαν παρατηρήσεις γραπτώς, ενώ ένα ενδιαφερόμενο μέρος που ζήτησε να εκφράσει τις απόψεις του κλήθηκε σε ακρόαση.

(4) Η Επιτροπή συνέχισε να αναζητεί και να επαληθεύει όλες τις πληροφορίες που έκρινε αναγκαίες για την εξαγωγή των οριστικών της συμπερασμάτων. Μετά την επιβολή των προσωρινών μέτρων διενεργήθηκε επίσκεψη επιτόπιας επαλήθευσης στις εγκαταστάσεις της εταιρείας Delta EMD Australia Pty Ltd. προκειμένου να επαληθευτούν τα κέρδη της εταιρείας στην εγχώρια αγορά.

(5) Οι προφορικές και γραπτές παρατηρήσεις που υποβλήθηκαν από τα ενδιαφερόμενα μέρη ελήφθησαν υπόψη και, κατά περίπτωση, τα συμπεράσματα τροποποιήθηκαν ανάλογα.

Γ. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(6) Ένας χρήστης υποστήριξε ότι, δεδομένου ότι το ΕΜD ψευδαργύρου - άνθρακα δεν μπορεί να χρησιμοποιηθεί σε αλκαλικές μπαταρίες, το αλκαλικό ΕΜD και το ΕΜD ψευδαργύρου-άνθρακα δεν είναι εναλλάξιμα και, επομένως, δεν αποτελούν ένα και το αυτό προϊόν. Υπενθυμίζεται ότι, σε αντίθεση με τα φυσικά διοξείδια του μαγγανίου, τα χημικά διοξείδια του μαγγανίου ή τα ηλεκτρολυτικά διοξείδια του μαγγανίου που υποβάλλονται σε θερμική επεξεργασία, το EMD για μπαταρίες τύπου ψευδαργύρου - άνθρακα και το EMD για αλκαλικές μπαταρίες έχουν τα ίδια βασικά φυσικά, χημικά και τεχνικά χαρακτηριστικά. Παρ’ όλο που δεν είναι εναλλάξιμα για την παραγωγή αλκαλικών μπαταριών, και τα δύο χρησιμοποιούνται ουσιαστικά για τους ίδιους σκοπούς, δηλαδή την κατασκευή μπαταριών ξηρών στοιχείων. Επομένως, το ανωτέρω επιχείρημα απορρίφθηκε.

(7) Ελλείψει άλλων σχετικών παρατηρήσεων και αποδεικτικών στοιχείων, επιβεβαιώνονται οι αιτιολογικές σκέψεις 9 έως 13 του προσωρινού κανονισμού.

2. Ομοειδές προϊόν

(8) Ελλείψει παρατηρήσεων για το ομοειδές προϊόν, επιβεβαιώνονται οι αιτιολογικές σκέψεις 14 και 15 του προσωρινού κανονισμού.

Δ. ΝΤΑΜΠΙΝΓΚ

1. Κανονική αξία

(9) Ελλείψει παρατηρήσεων όσον αφορά την εφαρμοζόμενη μεθοδολογία για τον καθορισμό της κανονικής αξίας, οι αιτιολογικές σκέψεις 16 έως 26 του προσωρινού κανονισμού επιβεβαιώνονται.

(10) Μετά την υποβολή παρατηρήσεων σχετικά με τον καθορισμό του περιθωρίου κέρδους, όπως περιγράφονται στις αιτιολογικές σκέψεις 27 και 28, και ύστερα από περαιτέρω επιτόπια επαλήθευση, η μεθοδολογία αναθεωρήθηκε. Συγκεκριμένα, διαπιστώθηκε ότι το κέρδος που αποκόμισε η συνδεδεμένη εταιρεία Delta EMD Australia Pty Ltd. δεν ήταν δυνατό να χρησιμοποιηθεί, διότι δεν σχετιζόταν με το υπό εξέταση προϊόν. Όσον αφορά τις ΗΠΑ, κρίθηκε ότι υπήρχε ενδεχόμενο το περιθώριο κέρδους να επηρεάζεται από άλλους παράγοντες. Υπό αυτές τις περιστάσεις κρίθηκε σκοπιμότερο να θεμελιωθεί το περιθώριο κέρδους σε στοιχεία σχετικά με την υπό εξέταση χώρα και συγκεκριμένα στο μακροπρόθεσμο επιτόκιο εμπορικών δανείων, ύψους 10,75%, που ίσχυε στη Νότια Αφρική κατά την ΠΕ. Ελλείψει άλλων αξιόπιστων στοιχείων σχετικά με το εφικτό περιθώριο κέρδους για το υπό εξέταση προϊόν, αυτή η μέθοδος θεωρήθηκε συντηρητική, εύλογη και η πλέον κατάλληλη κατά την έννοια του άρθρου 2 παράγραφος 6 στοιχείο γ) του βασικού κανονισμού. Πέραν αυτού, είναι της ίδιας τάξης με το κέρδος που διαπιστώθηκε στην Ινδία για το ομοειδές προϊόν.

(11) Ύστερα από την κοινοποίηση των προσωρινών συμπερασμάτων, ο παραγωγός-εξαγωγέας ζήτησε ορισμένες προσαρμογές σχετικές με το κόστος που περιλαμβάνεται στην κανονική αξία και συγκεκριμένα: την επεξεργασία των αποβλήτων, την τιμή αγοράς των πρώτων υλών και ένα τμήμα των εξόδων πώλησης και των γενικών και διοικητικών εξόδων που δηλώθηκαν ως δαπάνες του ομίλου. Κανείς από τους ισχυρισμούς αυτούς δεν κρίθηκε αιτιολογημένος, δεδομένου ότι είτε ήταν αδύνατο να επαληθευτούν είτε ήταν αντίθετοι με τα λογιστικά στοιχεία.

(12) Η εταιρεία ζήτησε, επίσης, μείωση των εξόδων πώλησης και των γενικών και διοικητικών εξόδων που χρησιμοποιήθηκαν για την κατασκευή της κανονικής αξίας προκειμένου να ληφθεί υπόψη μια πρόβλεψη για ένα αίτημα αποζημίωσης το οποίο αφορούσε μια πώληση που είχε γίνει πριν από την ΠΕ. Το αίτημα αυτό επαληθεύτηκε με βάση τα αποδεικτικά στοιχεία που παρατέθηκαν, και τα έξοδα πώλησης και τα γενικά και διοικητικά έξοδα προσαρμόστηκαν σύμφωνα με το αίτημα.

2. Τιμές εξαγωγής

(13) Ελλείψει παρατηρήσεων όσον αφορά τις τιμές εξαγωγής, επιβεβαιώνονται οι τιμές εξαγωγής που καθορίζονται στις αιτιολογικές σκέψεις 29 και 30 του προσωρινού κανονισμού.

3. Σύγκριση

(14) Ελλείψει παρατηρήσεων σχετικά με τη σύγκριση, επιβεβαιώνεται η σύγκριση που αναφέρεται στην αιτιολογική σκέψη 31 του προσωρινού κανονισμού.

4. Περιθώριο ντάμπινγκ

(15) Με βάση τα ανωτέρω, το οριστικό περιθώριο του σταθμισμένου μέσου όρου ντάμπινγκ εκφραζόμενο ως ποσοστό της τιμής CIF στα σύνορα της Κοινότητας, πριν από την καταβολή του δασμού, είναι:

Εταιρεία | Περιθώριο ντάμπινγκ |

Delta E.M.D. (Pty) Ltd. | 17,1% |

(16) Ελλείψει παρατηρήσεων όσον αφορά το περιθώριο ντάμπινγκ σε επίπεδο χώρας, που εφαρμόζεται σε όλους τους άλλους εξαγωγείς στη Νότια Αφρική, επιβεβαιώνεται η μεθοδολογία για τον καθορισμό του περιθωρίου ντάμπινγκ σε επίπεδο χώρας, σύμφωνα με την αιτιολογική σκέψη 34 του προσωρινού κανονισμού.

Ε. ΖΗΜΙΑ

1. Κοινοτική παραγωγή και κοινοτικός κλάδος παραγωγής

(17) Ελλείψει παρατηρήσεων όσον αφορά την κοινοτική παραγωγή και τον κοινοτικό κλάδο παραγωγής, επιβεβαιώνονται οι αιτιολογικές σκέψεις 35 έως 38 του προσωρινού κανονισμού.

2. Κοινοτική κατανάλωση

(18) Ελλείψει παρατηρήσεων σχετικά με την κοινοτική κατανάλωση, επιβεβαιώνονται οι αιτιολογικές σκέψεις 39 και 40 του προσωρινού κανονισμού.

3. Εισαγωγές στην Κοινότητα από τη σχετική χώρα

(19) Ελλείψει παρατηρήσεων όσον αφορά τις εισαγωγές στην Κοινότητα από τη σχετική χώρα, επιβεβαιώνονται οι αιτιολογικές σκέψεις 41 έως 46 του προσωρινού κανονισμού.

4. Κατάσταση του κοινοτικού κλάδου παραγωγής

(20) Ελλείψει παρατηρήσεων όσον αφορά την κατάσταση του κοινοτικού κλάδου παραγωγής, επιβεβαιώνονται οι αιτιολογικές σκέψεις 47 έως 65 του προσωρινού κανονισμού.

5. Συμπέρασμα σχετικά με τη ζημία

(21) Ελλείψει σχετικών παρατηρήσεων, επιβεβαιώνονται οι αιτιολογικές σκέψεις 66 έως 72 του προσωρινού κανονισμού.

ΣΤ. ΑΙΤΙΩΔΗΣ ΣΥΝΑΦΕΙΑ

1. Επιπτώσεις των εισαγωγών από τη Νότια Αφρική

(22) Ελλείψει νέων πληροφοριών ή επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 73 έως 78 του προσωρινού κανονισμού.

2. Συνέπειες άλλων παραγόντων

Εισαγωγές από άλλες τρίτες χώρες

(23) Αρκετά μέρη υποστήριξαν ότι παρόλο που ο όγκος των εισαγωγών EMD από τη Λαϊκή Δημοκρατία της Κίνας (ΛΔΚ) στη διάρκεια της ΠΕ ήταν αμελητέος, το γεγονός και μόνον της παρουσίας τους ως πηγής φθηνού EMD και η υπερπροσφορά EMD σε ολόκληρο τον κόσμο άσκησε πίεση στις τιμές στην κοινοτική αγορά και σε παγκόσμιο επίπεδο.

(24) Πρέπει να σημειωθεί ότι η έρευνα έδειξε, επίσης, όπως αναφέρουν μερικά άλλα μέρη στα αιτήματα που υπέβαλαν, ότι οι εισαγωγές EMD από τη ΛΔΚ δεν αποτελούν, επί του παρόντος, εναλλακτική λύση για τους χρήστες ιδίως στον τομέα των μπαταριών μικρών στοιχείων. Πράγματι, η μετάβαση από μία πηγή EMD σε μια άλλη (που αποκαλείται «δοκιμή καταλληλότητας») είναι μια διαδικασία χρονοβόρος και δαπανηρή. Tο γεγονός αυτό περιορίζει την ευελιξία των χρηστών ως προς την επιλογή της πηγής του EMD.

(25) Πρέπει να σημειωθεί ότι το συμπέρασμα αυτό επιβεβαιώνεται από το χαμηλό επίπεδο των εισαγωγών EMD από τη ΛΔΚ, γεγονός που δείχνει ότι αυτή η πηγή εισαγωγών, παρά το ότι οι τιμές είναι πολύ χαμηλότερες από το μέσο όρο των τιμών εισαγωγής, δεν θεωρήθηκε ως εναλλακτική λύση από τους χρήστες κατά την ΠΕ και δεν ήταν δυνατό να έχει συμβάλει στη ζημία που υπέστη ο κοινοτικός κλάδος παραγωγής. Κατά συνέπεια, το επιχείρημα απορρίπτεται και επιβεβαιώνονται τα συμπεράσματα των αιτιολογικών σκέψεων 79 έως 81.

Εξαγωγικές επιδόσεις του κοινοτικού κλάδου παραγωγής (ΚΚΠ)

(26) Μερικά μέρη υποστήριξαν ότι η μείωση των εγχώριων πωλήσεων του κοινοτικού κλάδου παραγωγής κατά την ΠΕ οφειλόταν στο γεγονός ότι ο κοινοτικός κλάδος παραγωγής επικεντρωνόταν στην εξαγωγική αγορά. Το επιχείρημα αυτό απορρίφθηκε διότι διαπιστώθηκε ότι, παρά το γεγονός ότι ο όγκος των εξαγωγών του κοινοτικού κλάδου παραγωγής αυξήθηκε κατά 9% στη διάρκεια της συνολικής εξεταζόμενης περιόδου (από το 2002 έως την ΠΕ), οι εξαγωγικές επιδόσεις δεν ήταν με κανένα τρόπο δυνατό να έχουν συμβάλει στη ζημία που υπέστη ο κοινοτικός κλάδος παραγωγής, όπως εξηγείται ανωτέρω.

(27) Πρώτον, όπως έχει οριστεί προσωρινά, οι εξαγωγικές πωλήσεις του κοινοτικού κλάδου παραγωγής ήταν κερδοφόρες σε ολόκληρη την εξεταζόμενη περίοδο. Περαιτέρω, ο όγκος των εξαγωγών μειώθηκε κατά την ΠΕ κατά -18 ποσοστιαίες μονάδες (σε σύγκριση με το 2005), ενώ η αναλογία των εξαγωγών επί του όγκου παραγωγής του κοινοτικού κλάδου παραγωγής παρέμεινε αμετάβλητη σε ολόκληρη την εξεταζόμενη περίοδο.

(28) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 82 και 83 του προσωρινού κανονισμού.

Λοιποί κοινοτικοί παραγωγοί

(29) Ύστερα από την κοινοποίηση των προσωρινών συμπερασμάτων, η Delta υποστήριξε ότι η άρνηση συνεργασίας του άλλου κοινοτικού παραγωγού CEGASA αποτελεί ένδειξη του γεγονότος ότι δεν υπέστη ζημία. Το επιχείρημα αυτό απορρίφθηκε, διότι θεωρήθηκε ως απλή εικασία. Πρώτον, ο προαναφερόμενος κοινοτικός παραγωγός χρησιμοποιεί κατά κύριο λόγο το EMD που παράγει για τη δική του παραγωγή μπαταριών και επομένως οι πωλήσεις EMD δεν αποτελούν την πρωταρχική του επιχειρηματική δραστηριότητα. Δεύτερον, επειδή ο εν λόγω κοινοτικός παραγωγός δεν συνεργάστηκε, δεν είναι δυνατό να εξαχθούν συμπεράσματα για τους παράγοντες της ζημίας ή τα αίτια της άρνησης συνεργασίας. Επιπροσθέτως, από τις απαντήσεις στο ερωτηματολόγιο του χρήστη, κρίθηκε στο προσωρινό στάδιο ότι οι πωλήσεις των άλλων κοινοτικών παραγωγών μειώθηκαν παράλληλα με την αύξηση του όγκου των εισαγωγών σε τιμές ντάμπινγκ από τη Νότια Αφρική.

(30) Ελλείψει νέων πληροφοριών ως προς το συγκεκριμένο θέμα, επιβεβαιώνονται οι αιτιολογικές σκέψεις 84 έως 86 του προσωρινού κανονισμού.

Συρρίκνωση της ζήτησης

(31) Μερικά μέρη υποστήριξαν ότι η απώλεια όγκου πωλήσεων από τον κοινοτικό κλάδο παραγωγής προκλήθηκε από το γεγονός ότι ένας από τους χρήστες που αγοράζει από τον κοινοτικό κλάδο παραγωγής μετεγκατέστησε στο εξωτερικό τμήματα της παραγωγής. Έτσι, η συρρίκνωση της ζήτησης θα μπορούσε να έχει προκαλέσει απώλεια του όγκου πωλήσεων.

(32) Παρ’ όλο που ένας από τους κύριους χρήστες πράγματι μετεγκατέστησε μερικά τμήματα της παραγωγής του στη ΛΔΚ το 2005 και το 2006, ενώ, παράλληλα, οι όγκοι πωλήσεων του κοινοτικού κλάδου παραγωγής στο συγκεκριμένο χρήστη μειώθηκαν κατά την ΠΕ, η απώλεια αυτή αποτέλεσε μικρό μόνον μέρος της συνολικής απώλειας στον όγκο πωλήσεων κατά την ΠΕ. Επιπροσθέτως, ο όγκος πωλήσεων από τον κοινοτικό κλάδο παραγωγής στο συγκεκριμένο χρήστη κατά την ΠΕ παρέμεινε στο ίδιο επίπεδο με εκείνο στο οποίο βρισκόταν πριν από δύο χρόνια - το 2004 – και στη συνέχεια αυξήθηκε το 2005, όταν ξεκίνησε η μετεγκατάσταση στο εξωτερικό, ενώ οι συνολικές πωλήσεις του κοινοτικού κλάδου παραγωγής στην ΕΚ μειώθηκαν θεαματικά, κατά -61 ποσοστιαίες μονάδες, από το 2004 έως την ΠΕ (-39 ποσοστιαίες μονάδες το 2005 και -22 κατά την ΠΕ). Ως εκ τούτου, το επιχείρημα απορρίφθηκε.

(33) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνεται η αιτιολογική σκέψη 87 του προσωρινού κανονισμού.

Αύξηση των τιμών των πρώτων υλών

(34) Ο παραγωγός-εξαγωγέας υποστήριξε ότι, λόγω του ανταγωνιστικού πλεονεκτήματος που του παρέχει η γειτνίαση με τα μεταλλεία μαγγανίου και δεδομένων των πλεονεκτικών συμβατικών του όρων με τον προμηθευτή - μια συνδεδεμένη εταιρεία, δεν αντιμετώπισε κανένα πρόβλημα ως προς την απορρόφηση της αύξησης της τιμής των πρώτων υλών.

(35) Το επιχείρημα αυτό απορρίφθηκε ως άσχετο με την εξέταση της αιτιώδους συνάφειας δεδομένου ότι έχει κριθεί ότι, παρά τα υποτιθέμενα ανταγωνιστικά πλεονεκτήματα, ο παραγωγός-εξαγωγέας άσκησε πρακτική ντάμπινγκ επί των τιμών.

(36) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 88 έως 90 του προσωρινού κανονισμού.

Παγκόσμια υπερπροσφορά EMD

(37) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα και συνεκτιμώντας τις διαπιστώσεις που αναφέρονται στις ανωτέρω αιτιολογικές σκέψεις 23, 24 και 25, επιβεβαιώνονται οι αιτιολογικές σκέψεις 91 έως 92 του προσωρινού κανονισμού.

Αύξηση του ανταγωνισμού μεταξύ των παραγωγών μπαταριών

(38) Μετά την κοινοποίηση των προσωρινών συμπερασμάτων, η εταιρεία Delta αμφισβήτησε τη διαπίστωση ότι οι παραγωγοί EMD διαθέτουν σημαντική ισχύ για να διαπραγματεύονται τις τιμές με τους παραγωγούς μπαταριών λόγω των περιορισμένων χρήσεων του EMD, δηλαδή της αποκλειστικής του χρήσης για την παραγωγή μπαταριών. Η εταιρεία, επομένως, ισχυρίστηκε ότι λόγω των ανταγωνιστικών πιέσεων που ασκήθηκαν μέσω της διαπραγματευτικής ισχύος, οι παραγωγοί μπαταριών επέβαλαν χαμηλές τιμές στους παραγωγούς EMD.

(39) Παρ’ όλο που αναγνωρίζεται ότι η περιορισμένη χρήση του EMD θα μπορούσε, σε ένα βαθμό, να περιορίσει την ισχύ διαμόρφωσης των τιμών από τους παραγωγούς EMD, δεν είναι δυνατό να εξουδετερώσει την ισχύ των παραγωγών EMD, η οποία πηγάζει από την περιορισμένη ευελιξία των χρηστών EMD ως προς τη μετάβαση σε άλλες πηγές προμήθειας και από τη διαθεσιμότητα EMD υψηλής καθαρότητας (βλ. αιτιολογικές σκέψεις 23, 24 και 25 ανωτέρω). Η μόνη αξιοσημείωτη ισχύς των παραγωγών μπαταριών στις διαπραγματεύσεις για τις τιμές θα μπορούσε να προέρχεται από τη σχετική διαφάνεια της αγοράς EMD, λόγω της πραγματοποίησης ετήσιων διαπραγματεύσεων της προσφοράς με διάφορους παραγωγούς EMD ταυτόχρονα. Εν τούτοις, και πάλι τα πλεονεκτήματα της διαφάνειας εξουδετερώθηκαν λόγω της περιορισμένης επιλογής παραγωγών EMD των οποίων το EMD είχε ήδη θεωρηθεί κατάλληλο από τους παραγωγούς μπαταριών – τις εταιρείες Delta και Tosoh. Ως εκ τούτου, το επιχείρημα απορρίφθηκε.

(40) Αρκετοί χρήστες υποστήριξαν ότι οι τιμές που τους χρέωνε η εταιρεία Delta δεν είχαν υποστεί ντάμπινγκ και ότι δεν είχαν ασκήσει πίεση στον κοινοτικό κλάδο παραγωγής. Στο σημείο αυτό πρέπει να σημειωθεί ότι η ζημία στον κοινοτικό κλάδο παραγωγής υπολογίζεται συνολικά· δεν είναι δυνατό να ξεχωρίσουν συγκεκριμένες εταιρείες, δεδομένου ότι η κατάστασή τους αντισταθμίζεται από τις άλλες.

(41) Ελλείψει άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 93 και 94 του προσωρινού κανονισμού.

Αυτοεπιβληθείσα ζημία

(42) Η εταιρεία Delta υποστήριξε ότι η ζημία στον κοινοτικό κλάδο παραγωγής προκλήθηκε από τον ίδιο τον κλάδο λόγω των αποφάσεων αναδιάρθρωσης και των επενδύσεων της εταιρείας Tosoh που οδήγησαν σε μείωση της απασχόλησης και της αποδοτικότητας.

(43) Στον προσωρινό κανονισμό αναφέρεται ότι η μείωση της απασχόλησης οφείλεται κυρίως στην αναδιάρθρωση της εταιρείας Tosoh. Εν τούτοις, ο ισχυρισμός ότι η αποδοτικότητα μειώθηκε λόγω των επενδύσεων απορρίφθηκε. Πρώτον, το μεγαλύτερο μέρος της αναδιάρθρωσης και των επενδύσεων της Τοsoh πραγματοποιήθηκε το 2004, ένα έτος που συνοδεύτηκε από θετική αποδοτικότητα και καλή απόδοση των επενδύσεων. Λόγω των επενδύσεων αυτών η Tosoh μείωσε σημαντικά το μοναδιαίο κόστος της παραγωγής της. Παρά τις προσπάθειες αυτές, όμως, η Tosoh δεν κατόρθωσε να εκμεταλλευτεί τις επενδύσεις της τα επόμενα χρόνια. Λόγω του αυξανόμενου όγκου των εισαγωγών που αποτελούν αντικείμενο ντάμπινγκ από τη Νότια Αφρική σε τιμές χαμηλότερες του κόστους παραγωγής, η αποδοτικότητα, η απόδοση των επενδύσεων και η ταμειακή ροή της Tosoh μειώθηκαν, φθάνοντας σε ιδιαίτερα αρνητικά επίπεδα, όπως αναφέρεται στον προσωρινό κανονισμό.

(44) Η Delta υποστήριξε, περαιτέρω, ότι η ζημία στα κέρδη προκλήθηκε από τον ίδιο τον κλάδο λόγω αποφάσεων της διοίκησης για «εξαιρετικά μακροχρόνιες διευκολύνσεις πληρωμών στους πελάτες» και «υπερβολικά υψηλή προμήθεια στο μεσάζοντά του». Τα επιχειρήματα αυτά απορρίφθηκαν για τους εξής λόγους:

(45) Δεν διαπιστώθηκε ότι οι διευκολύνσεις πληρωμών είχαν ουσιαστικό αντίκτυπο στη ρευστότητα ή στις ταμειακές ροές του κοινοτικού κλάδου παραγωγής. Επιπροσθέτως, οι παρατεταμένες διευκολύνσεις πληρωμών χορηγήθηκαν στο πλαίσιο μιας προσπάθειας εξασφάλισης ελαφρώς υψηλότερων τιμών και, επομένως, μετριάζουν τον αντίκτυπο των εισαγωγών σε τιμές ντάμπινγκ στις τιμές. Κατά συνέπεια, η παράταση των προθεσμιών πληρωμής δεν μπορεί να θεωρηθεί υπαίτια ζημίας η οποία προκλήθηκε από τον ίδιο τον κλάδο.

(46) Εξάλλου, πέρα από τη διαπίστωση ότι η προμήθεια που καταβλήθηκε στο μεσάζοντα δεν ήταν ασυνήθης για τον κλάδο, το επιχείρημα αυτό δεν είναι βάσιμο δεδομένου ότι το κόστος παραγωγής και η αποδοτικότητα του κοινοτικού κλάδου παραγωγής υπολογίστηκαν με βάση τις δαπάνες που πραγματοποίησαν τόσο η εταιρεία Tosoh όσο και οι συνδεδεμένες της εταιρείες που λαμβάνουν προμήθεια. Η προμήθεια αυτή αποτελεί ενδοεταιρική πληρωμή και, επομένως, το ύψος της δεν επηρεάζει το ενοποιημένο κέρδος το οποίο χρησιμοποιήθηκε για τον υπολογισμό της ζημίας.

3. Συμπέρασμα σχετικά με την αιτιώδη συνάφεια

(47) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 95 έως 97 του προσωρινού κανονισμού.

Ζ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ

1. Συμφέρον του κοινοτικού κλάδου παραγωγής

(48) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 100 έως 104 του προσωρινού κανονισμού.

2. Τα συμφέροντα των χρηστών

(49) Μερικά μέρη υποστήριξαν ότι η εξαφάνιση της Tosoh δεν θα βλάψει τη βιομηχανία μπαταριών λόγω της ύπαρξης της Delta ως εναλλακτικής πηγής και ότι, επομένως, η διατήρηση ενός κοινοτικού παραγωγού δεν είναι προς το συμφέρον της Κοινότητας. Το επιχείρημα αυτό απορρίφθηκε για τους εξής λόγους:

(50) Πρώτον, οι χαμηλές τιμές της Delta δεν μπορούν να θεωρηθούν βιώσιμες, επειδή είναι χαμηλότερες του κόστους παραγωγής. Δεύτερον, λαμβάνοντας υπόψη ότι οι χρήστες έχουν περιορισμένη ευελιξία ως προς τη μετάβαση από μια πηγή EMD σε μια άλλη, δεδομένου ότι υποχρεούνται να δοκιμάζουν (να κρίνουν αν είναι κατάλληλο) το «νέο» EMD για την παραγωγή μπαταριών, οι χρήστες διαθέτουν περιορισμένη ισχύ διαπραγμάτευσης με τους παραγωγούς EMD και, αν εξαφανιστεί η Tosoh, η ισχύς αυτή θα μειωθεί ακόμη περισσότερο.

(51) Στον προσωρινό κανονισμό υπολογίστηκε ότι το κόστος του EMD αποτελεί το 10-15% του συνολικού κόστους της παραγωγής μπαταριών. Δύο από τους τρεις συνεργαζόμενους χρήστες αμφισβήτησαν το συμπέρασμα αυτό, αλλά δεν προσκόμισαν αποδεικτικά στοιχεία για να στηρίξουν τον ισχυρισμό τους. Δεδομένου ότι ο χρήστης που δεν αμφισβήτησε τα στοιχεία αυτά ήταν ο μόνος του οποίου τα δεδομένα μπορούσαν να επαληθευτούν στην τρέχουσα διαδικασία, επιβεβαιώνονται τα προσωρινά συμπεράσματα της αιτιολογικής σκέψης 107 του προσωρινού κανονισμού.

(52) Οι χρήστες EMD έχουν υποστηρίξει επανειλημμένα ότι δεν θα μπορέσουν να απορροφήσουν το δασμό αντιντάμπινγκ ως αύξηση του κόστους του EMD. Οι χρήστες δέχονται πιέσεις λόγω των αυξήσεων του κόστους άλλων σημαντικών πρώτων υλών και ισχυρίζονται ότι δεν μπορούν να υποστούν την περαιτέρω πίεση που συνεπάγεται μια αύξηση του κόστους του EMD.

(53) Εν τούτοις, ανεξαρτήτως των συμπερασμάτων της αιτιολογικής σκέψης 107 του προσωρινού κανονισμού, το επίπεδο του δασμού αντιντάμπινγκ δεν φαίνεται να είναι καν συγκρίσιμο με την αύξηση του κόστους στις άλλες πρώτες ύλες που χρησιμοποιούνται στην παραγωγή μπαταριών κατά την περίοδο Ιανουάριος 2006 – Ιανουάριος 2007 (η τιμή του χαλκού αυξήθηκε κατά + 119,73%, του νικελίου κατά +252,89% και του ψευδαργύρου κατά +181,10%). Μπορεί, επομένως, να επιβεβαιωθεί οριστικά το γεγονός ότι τα μέτρα θα έχουν μικρό αντίκτυπο στην ανταγωνιστικότητα του κλάδου.

(54) Υποστηρίχθηκε επίσης ότι η οικονομική κατάσταση των χρηστών της Κοινότητας παρουσιάζει μεγάλες διαφορές. Στο σημείο αυτό πρέπει να σημειωθεί ότι η κατάσταση των χρηστών όσον αφορά τη δοκιμή του κοινοτικού συμφέροντος υπολογίζεται συνολικά.

(55) Αρκετοί χρήστες δήλωσαν ότι οι παραγωγοί μπαταριών απασχολούν πολύ μεγαλύτερο αριθμό εργαζομένων απ’ ό,τι ο κοινοτικός κλάδος παραγωγής και ότι, λόγω των μέτρων αντιντάμπινγκ, ενδέχεται να αναγκαστούν να πραγματοποιήσουν απολύσεις ή ακόμη και μετεγκατάσταση των μονάδων παραγωγής. Παρ’ όλο που έχει επιβεβαιωθεί ότι ο αριθμός των εργαζομένων που απασχολούν οι παραγωγοί μπαταριών είναι πολύ μεγαλύτερος από τον αριθμό των εργαζομένων στον κοινοτικό κλάδο παραγωγής, δεν έχουν υποβληθεί στοιχεία που να αποδεικνύουν ότι η επιβολή δασμών θα έχει ως αποτέλεσμα την απώλεια θέσεων εργασίας. Επομένως, με βάση τα συμπεράσματα της αιτιολογικής σκέψης 52 και του προσωρινού κανονισμού, σύμφωνα με τα οποία οι δασμοί δεν θα έχουν σοβαρή επίπτωση στους χρήστες, το επιχείρημα απορρίφθηκε.

(56) Αρκετά μέρη υποστήριξαν ότι ο κοινοτικός κλάδος παραγωγής δεν θα ήταν σε θέση να ανταποκριθεί στην κοινοτική ζήτηση. Το επιχείρημα αυτό απορρίφθηκε. Δεδομένου του επιπέδου του δασμού που προτείνεται, οι εισαγωγές από τη Νότια Αφρική θα εξακολουθήσουν να μπορούν να πραγματοποιούνται στην κοινοτική αγορά, ακόμη και σε τιμές που δεν αποτελούν αντικείμενο ντάμπινγκ.

(57) Ελλείψει άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 105 έως 109 του προσωρινού κανονισμού.

4. Συμφέρον των μη συνδεδεμένων εισαγωγέων/εμπόρων στην Κοινότητα

(58) Ο εισαγωγέας Traxys France (μεσάζων της εταιρείας Delta) υποστήριξε ότι τα μέτρα θα έχουν ως αποτέλεσμα την παύση των δραστηριοτήτων του προμηθευτή του Delta, με αποτέλεσμα να απολεσθεί το 5-25% των κερδών και των θέσεων εργασίας. Το επιχείρημα αυτό απορρίφθηκε με το σκεπτικό ότι, δεδομένου του περιορισμένου αντικτύπου στους συντελεστές (παραγωγούς μπαταριών) τα μέτρα δεν θα επιφέρουν παύση των δραστηριοτήτων της εταιρείας Delta αλλά απλώς θα εξουδετερώσουν τον αθέμιτο ανταγωνισμό, θα διατηρήσουν την εταιρεία Tosoh στην κοινοτική αγορά και θα δημιουργήσουν ισότιμους όρους ανταγωνισμού προς όφελος όλων των προμηθευτών EMD και των παραγωγών μπαταριών.

(59) Ελλείψει νέων πληροφοριών ή αποδεικτικών στοιχείων ως προς το συγκεκριμένο θέμα, επιβεβαιώνονται οι αιτιολογικές σκέψεις 110 και 111 του προσωρινού κανονισμού.

5. Συμπέρασμα σχετικά με το συμφέρον της Κοινότητας

(60) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 112 έως 114 του προσωρινού κανονισμού.

Η. ΟΡΙΣΤΙΚΑ ΜΕΤΡΑ ΑΝΤΙΝΤΑΜΠΙΝΓΚ

1. Επίπεδο εξάλειψης ζημίας

(61) Με βάση τα συμπεράσματα που έχουν συναχθεί σχετικά με την πρακτική ντάμπινγκ, τη ζημία που προέκυψε, την αιτιώδη συνάφεια και το συμφέρον της Κοινότητας, κρίνεται σκόπιμο να επιβληθούν οριστικά μέτρα ώστε να αποφευχθεί η πρόκληση περαιτέρω ζημίας στον κοινοτικό κλάδο παραγωγής από τις εισαγωγές που αποτελούν αντικείμενο ντάμπινγκ.

(62) Ελλείψει νέων πληροφοριών ή άλλων επιχειρημάτων ως προς το συγκεκριμένο θέμα, επιβεβαιώνονται οι αιτιολογικές σκέψεις 115 έως 117 του προσωρινού κανονισμού. Το περιθώριο ζημίας ήταν πολύ υψηλότερο από το περιθώριο ντάμπινγκ που διαπιστώθηκε.

2. Οριστικά μέτρα

(63) Με βάση τα ανωτέρω, θεωρήθηκε ότι, σύμφωνα με το άρθρο 9 του βασικού κανονισμού, πρέπει να επιβληθεί οριστικός δασμός αντιντάμπινγκ στο επίπεδο του περιθωρίου ντάμπινγκ, εφόσον αυτό είναι χαμηλότερο από το περιθώριο ζημίας που υπολογίστηκε προηγουμένως.

(64) Δεδομένου του μεγέθους του περιθωρίου ντάμπινγκ και λαμβανομένης υπόψη της ζημίας που προκλήθηκε στον κοινοτικό κλάδο παραγωγής, θεωρείται απαραίτητο να εισπραχθούν οριστικά τα ποσά που καταβλήθηκαν ως εγγύηση βάσει του προσωρινού δασμού αντιντάμπινγκ που επιβλήθηκε με τον προσωρινό κανονισμό.

(65) Με βάση τα ανωτέρω, τα προτεινόμενα ποσοστά οριστικών δασμών είναι τα ακόλουθα:

Delta E.M.D (Pty) Ltd. | 17,1% |

Όλες οι άλλες εταιρείες | 17,1% |

3. Ανάληψη υποχρεώσεων

(66) Μετά την κοινοποίηση των βασικών γεγονότων και προβληματισμών βάσει των οποίων θα προτεινόταν η επιβολή οριστικών δασμών αντιντάμπινγκ, ο παραγωγός-εξαγωγέας στη Νότια Αφρική προσέφερε ανάληψη υποχρέωσης ως προς τις τιμές σύμφωνα με το άρθρο 8 παράγραφος 1 του βασικού κανονισμού. Ο κοινοτικός κλάδος παραγωγής ενημερώθηκε για αυτή την προσφορά και υπέβαλε τα σχόλιά του.

(67) Η προσφορά εξετάστηκε και απορρίφθηκε για τους εξής λόγους:

(68) Παρατηρείται ότι ο αριθμός των προμηθευτών στην κοινοτική αγορά EMD είναι περιορισμένος και ότι ο εξαγωγέας της Νότιας Αφρικής κατέχει σημαντικό μερίδιο της αγοράς (60-70%). Το μερίδιο αυτό αυξήθηκε κατά 81% κατά την εξεταζόμενη περίοδο για την εκτίμηση της ζημίας και η αύξηση αυτή έγινε δυνατή χάρη στην επιθετική πολιτική των τιμών εξαγωγής σε επίπεδα χαμηλότερα του κόστους παραγωγής του εξαγωγέα κατά την ΠΕ.

(69) Επιπλέον, παρά τη μεταβλητότητα των τιμών των κύριων εισροών, όπως το μετάλλευμα μαγγανίου και η ενέργεια, οι τιμές του υπό εξέταση προϊόντος και του ομοειδούς προϊόντος παρέμειναν σχετικά σταθερές. Θεωρείται ότι λόγω των πρακτικών ντάμπινγκ η μεταβλητότητα του κόστους παραγωγής δεν αντικατοπτρίστηκε στις τιμές του υπό εξέταση προϊόντος.

(70) Κατά συνέπεια, τα μέτρα που βασίζονται σε μια καθορισμένη ελάχιστη τιμή ενδέχεται να μην είναι αποτελεσματικά για την αντιμετώπιση των αλλαγών στις τιμές του EMD που μπορεί να προέλθουν από αλλαγές στις τιμές των κύριων πρώτων υλών όταν η πίεση που ασκούν στις τιμές τα προϊόντα που αποτελούν αντικείμενο ντάμπινγκ θα εκλείψει, αρχικά, από το ίδιο το μέτρο. Επιπροσθέτως, δεδομένου ότι στην κοινοτική αγορά ο αριθμός των αγοραστών EMD είναι περιορισμένος, υπάρχει ο κίνδυνος κάθε μέτρο που βασίζεται σε μια ελάχιστη τιμή να καταστεί τιμή αναφοράς στην αγορά με αποτέλεσμα να μειωθεί ο ανταγωνισμός, γεγονός που αντιβαίνει στο κοινοτικό συμφέρον,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές ηλεκτρολυτικών διοξειδίων του μαγγανίου (δηλαδή διοξειδίων του μαγγανίου που έχουν παραχθεί με ηλεκτρολυτική μέθοδο) τα οποία δεν έχουν υποστεί θερμική επεξεργασία μετά την ηλεκτρολυτική διεργασία, που υπάγονται στον κωδικό ΣΟ ex 2820 10 00 (κωδικός TARIC 2820 10 00 10), καταγωγής Νότιας Αφρικής.

2. Ο συντελεστής του οριστικού δασμού αντιντάμπινγκ που επιβάλλεται επί της καθαρής τιμής «ελεύθερο στα σύνορα της Κοινότητας», πριν από την επιβολή δασμού, για τα προϊόντα που κατασκευάζονται από τις κατωτέρω εταιρείες είναι:

Εταιρεία | Δασμός αντιντάμπινγκ | Πρόσθετος κωδικός TARIC |

Delta E.M.D. (Pty) Ltd. | 17,1% | A828 |

Όλες οι άλλες εταιρείες | 17,1% | A999 |

3. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς.

Άρθρο 2

Εισπράττονται οριστικά τα ποσά που έχουν καταβληθεί ως εγγύηση υπό μορφή προσωρινών δασμών αντιντάμπινγκ σύμφωνα με τον κανονισμό (ΕΚ) αριθ. 1066/2007 της Επιτροπής για τις εισαγωγές ηλεκτρολυτικών διοξειδίων του μαγγανίου (δηλαδή διοξειδίων του μαγγανίου που έχουν παραχθεί με ηλεκτρολυτική μέθοδο) τα οποία δεν έχουν υποστεί θερμική επεξεργασία μετά την ηλεκτρολυτική διεργασία, που υπάγονται στον κωδικό ΣΟ ex 2820 10 00 (κωδικός TARIC 2820 10 00 10), καταγωγής Νότιας Αφρικής.

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[…]

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 2117/2005 (ΕΕ L 340 της 23.12.2005, σ. 17).

[2] ΕΕ L 243 της 18.9.2007, σ. 7.